3.  การประกอบธุรกิจของแต่ละสายผลิตภัณฑ์

  1. ลักษณะของผลิตภัณฑ์

ผลิตภัณฑ์ของบริษัทและบริษัทย่อย เป็นประเภทผลไม้กระป๋อง เครื่องดื่มบรรจุกระป๋องและกล่อง UHT
เพื่อการบริโภค นอกจากนี้ บริษัทฯ
ยังจำหน่ายน้ำสับปะรดเข้มข้นไปยังต่างประเทศเพื่อนำไปเป็นวัตถุดิบเพื่อผลิตเป็นน้ำผลไม้ต่อไป
ผลิตภัณฑ์หลักของบริษัทฯ แบ่งเป็นดังนี้

(ก) สับปะรดกระป๋อง

ประกอบด้วยสับปะรดซึ่งตัดเป็นแว่น (slice) ชิ้นหนา (chunk ) รูปลิ่ม (tidbit) และชิ้นเล็กๆ
(crush) บรรจุในกระป๋องขนาดต่าง ๆ ส่วนผสมอื่นมีน้ำเชื่อมและน้ำบริสุทธิ์

(ข) ผลิตภัณฑ์ผลไม้กระป๋อง

ประกอบด้วย ลำไย เงาะ ลิ้นจี่ และผลไม้รวมเป็นหลัก นำมาบรรจุกระป๋องขนาดต่างๆ กัน
ส่วนผสมที่ใช้บรรจุรวมกับผลไม้มีน้ำเชื่อม และน้ำบริสุทธิ์

(ค) ข้าวโพดหวานบรรจุกระป๋อง

ประกอบด้วยข้าวโพดหวานบรรจุกระป๋อง เป็นผลิตภัณฑ์ใหม่ที่บริษัทฯ
ได้รับการส่งเสริมการลงทุนจากคณะกรรมการส่งเสริมการลงทุน โดยได้รับสิทธิประโยชน์ต่างๆ ดังนี้

ตามมาตรา 25
ให้ได้รับอนุญาตนำคนต่างด้าวซึ่งเป็นช่างฝีมือหรือผู้ชำนาญการคู่สมรสและบุคคลซึ่งอยู่ในอุปการะของบุคคลทั้งสองประเภทนี้เข้ามาในราชอาณาจักรได้ตามจำนวนและกำหนดระยะเวลาให้อยู่ในราชอาณาจักรเท่าที่คณะกรรมการพิจารณาเห็นสมควร

ตามมาตรา 26
ให้คนต่างด้าวซึ่งเป็นช่างฝีมือหรือผู้ชำนาญการที่ได้รับอนุญาตให้อยู่ในราชอาณาจักรตามมาตรา 25
ได้รับอนุญาตทำงานเฉพาะตำแหน่งหน้าที่การทำงานที่คณะกรรมการให้ความเห็นชอบตลอดระยะเวลาเท่าที่ได้รับอนุญาตให้อยู่ในราชอาณาจักร

ตามมาตรา 28 ให้ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

ตามมาตรา 30
ให้ได้รับลดหย่อนอากรขาเข้าร้อยละเจ็ดสิบห้าของอัตราปกติสำหรับวัตถุดิบหรือวัสดุจำเป็นที่นำเข้ามาใช้ในการผลิตเพื่อจำหน่ายในประเทศเป็นเวลาหนึ่งปี
นับแต่วันนำเข้าครั้งแรก
แต่วัตถุดิบหรือวัสดุจำเป็นนั้นต้องไม่เป็นของที่ผลิตหรือกำเนิดในราชอาณาจักรและมีปริมาณเพียยงพอที่จะจัดหามาใช้ได้
(วัตถุดิบทางการเกษตรไม่ให้ลดหย่อน) ทั้งนี้ ตามชนิด ปริมาณ ระยะเวลา เงื่อนไข
และวิธีการที่คณะกรรมการกำหนด

ตามมาตรา 31
ให้ได้รับยกเว้นภาษีเงินได้นิติบุคคลสำหรับกำไรสุทธิที่ได้รับจากการประกอบกิจการที่ได้รับการส่งเสริมมีกำหนดเวลาแปดปี
นับแต่วันที่เริ่มมีรายได้จากการประกอบกิจการนั้น
รายได้ที่ต้องนำมาคำนวนกำไรสุทธิที่ได้จากการประกอบกิจการตามวรรคหนึ่งให้รวมถึงรายได้จากการจำหน่ายผลพลอยได้
ได้แก่ เศษหรือของเสียจากการขบวนการผลิต
ในกรณีที่ประกอบกิจการขาดทุนในระหว่างเวลาได้รับยกเว้นภาษีเงินได้นิติบุคคลตามวรรคหนึ่ง
ผู้ได้รับการส่งเสริมจะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดระยะเวลาไม่เกินห้าปีนับแต่วันพ้นกำหนดเวลานั้นโดยจะเลือกหักจากกำไรสุทธิของปีหนึ่งหรือหลายปีก็ได้

ตามมาตรา 34
ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริมซึ่งได้รับยกเว้นภาษีเงินได้นิติบุคคลตามมาตรา
31
ไปรวมคำนวนเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้นประกอบกิจการนั้น

ตามมาตรา 35 (2)
ให้ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละห้าสิบของอัตราปกติที่กำหนดห้าปี
นับจากวันที่พ้นกำหนดระยะเวลาตามมาตรา 31 วรรคหนึ่ง

ตามมาตรา 35 (3) ให้ได้รับอนุญาติให้หักค่าขนส่ง ค่าไฟฟ้า
และค่าประปาสองเท่าของค่าใช้จ่ายดังกล่าวเป็นระยะเวลาสิบปี นับแต่วันที่เริ่มมีรายได้จากการ

ตามมาตรา 35 (4)
ให้ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละยี่สิบห้าของเงินลงทุน
นอกเหนือไปจากการหักค่าเสื่อมราคาตามปกติ

ตามมาตรา 36 (1)
ให้ได้รับยกเว้นอากรขาเข้าสำหรับของที่ผู้ได้รับการส่งเสริมนำเข้ามาจากต่างประเทศเพื่อใช้ในการผลิตเพื่อการส่งออกเป็นระยะเวลาห้าปี
นับแต่วันนำเข้าครั้งแรก

ตามมาตรา 36 (2)
ให้ได้รับยกเว้นอากรขาเข้าสำหรับของผู้ที่ได้รับการส่งเสริมนำเข้ามาเพื่อส่งกลับออกไปเป็นระยะเวลาห้าปี
นับแต่วันที่นำเข้าครั้งแรก

ตามมาตรา 36 (4)
ให้ได้รับอนุญาตให้หักเงินได้พึงประเมินเป็นจำนวนเท่ากับร้อยละห้าของรายได้ที่เพิ่มขึ้นจากปีก่อนจากการส่งออกเป็นระยะเวลาสิบปี
นับแต่วันที่มีรายได้จากการประกอบกิจการนั้น
(เฉพาะรายได้จากการส่งออกทางตรงและการส่งออกทางอ้อมกรณีที่มีการส่งออกผ่านผู้อื่นโดยไม่นำไปผลิตต่อ)
ทั้งนี้ รายได้จาการส่งออกของปีนั้น ๆ
จะต้องไม่ต่ำกว่ารายได้จากการส่งออกเฉลี่ยของสามปีย้อนหลังยกเว้นสองปีแรก

ตามมาตรา 37 ให้ได้รับอนุญาตให้นำหรือส่งเงินออกนอกราชอาณาจักรเป็นเงินตราต่างประเทศได้

ทั้งนี้ ตั้งแต่วันที่ 25 พฤศจิกายน พ.ศ. 2541 ซึ่งเป็นวันที่คณะกรรมการอนุมัติให้การส่งเสริม

(ง) น้ำสับปะรดเข้มข้น

เป็นน้ำสับปะรดที่ระเหยน้ำออกเพื่อให้มีความเข้มข้น โดยยังไม่ได้ปรุงแต่ง
เมื่อบริโภคจะต้องทำให้เจือจางก่อน
ผลิตภัณฑ์ชนิดนี้จะบรรจุในถุงปลอดเชื้อและนิยมผลิตเพื่อส่งออกเป็นหลัก
การใช้งานสามารถนำไปเป็นวัตถุดิบเพื่อผลิตเครื่องดื่มต่างๆ เช่น ไอศกรีม โยเกิต
น้ำผลไม้พร้อมดื่ม และเบเกอรี่ เป็นต้น

(จ) ผลิตภัณฑ์เครื่องดื่ม

ประกอบด้วย น้ำผลไม้บรรจุกระป๋อง และกล่อง UHT กาแฟสำเร็จรูปพร้อมดื่ม ชาพร้อมดื่ม
และนมบรรจุกระป๋องและกล่อง UHT

โดยเฉลี่ยแล้วผลิตภัณฑ์ซึ่งบรรจุกระป๋องจะมีอายุประมาณ 2 ปี และผลิตภัณฑ์ซึ่งบรรจุกล่อง UHT
จะมีอายุประมาณ 9 ถึง 12 เดือน กลุ่มลูกค้าในประเทศกว่าร้อยละ 65 คือ Supermarket,
Convenience Store, Department Store, และ Superstore ที่เหลือคือกลุ่มโรงแรม,
ภัตตาคาร, โรงเรียน, ร้านค้าปลีกทั่วไปและร้านค้าขายส่ง ส่วนกลุ่มลูกค้าต่างประเทศบริษัทฯ
จะขายผ่านตัวแทนจำหน่าย (Agents) นายหน้า (Brokers) และขายตรงแก่ลูกค้าทั่วไป

2. ภาวะอุตสาหกรรมผลไม้กระป๋อง,น้ำผลไม้และชาพร้อมดื่ม ในปี 2544 และแนวโน้มปี 2545

1. ผลไม้กระป๋อง

ในปี 2544 ค่อนข้างเป็นปีที่ดีของธุรกิจผลไม้กระป๋อง บริษัทฯ มีส่วนแบ่งการตลาดเพิ่มขึ้นจาก 41%
เป็น 45%
ทั้งนี้เนื่องจากการทำกิจกรรมการตลาดอย่างต่อเนื่องผ่านทางโฆษณาที่เน้นกลุ่มเป้าหมายชัดเจน
และโปรแกรมการส่งเสริมการขายตลอดปี บริษัทฯ ยังคงได้รับเลือกเป็น Exclusive brand
ในร้านค้าสะดวกซื้อ เซเว่น อีเลฟเว่น ทุกสาขาทั่วประเทศเป็นปีที่ 2 ติดต่อกัน
ตลาดในประเทศยังมีการเติบโตที่ค่อนข้างน่าพอใจ
แม้ว่าสินค้าผลไม้กระป๋องจะไม่ได้เป็นสินค้าที่นิยมในกลุ่มคนหนุ่มสาว
ส่วนตลาดส่งออกมีแนวโน้มลดลงเนื่องจากปัญหาเศรษฐกิจในประเทศผู้ซื้อ

สำหรับตลาดส่งออกสับปะรดกระป๋องต้องพบกับปัญหาหลายด้านในปี 2544
เริ่มจากทั่วโลกมองว่าเศรษฐกิจของประเทศสหรัฐอเมริกาจะมีปัญหา ส่งผลให้ยอดขายลดลง
แม้กระทั่งในประเทศแถบยุโรป
อย่างไรก็ตามผู้ผลิตและผู้ซื้อก็ยังคาดว่าสถานการณ์จะดีขึ้นในช่วงครึ่งปีหลัง
จนกระทั่งเศรษฐกิจได้รับผลกระทบจากเหตการณ์ผู้ก่อการร้ายโจมตีประเทศสหรัฐอเมริกาในเดือนกันยายน
อีกทั้งยังมีปัญหาการถูกกล่าวหาการทุ่มตลาดจากประเทศสหรัฐอเมริกาและออสเตรเลีย
ในส่วนของบริษัทฯ ผลการทบทวนภาษีการทุ่มตลาดจากประเทศสหรัฐอเมริกาครั้งที่ 5
คือในช่วงการขายระหว่างเดือนกรกฏาคม 2542 ถึง เดือนมิถุนายน 2543 เท่ากับ 10.45%
แต่ในกรณีของประเทศออสเตรเลียผลปรากฏว่าบริษัทฯ มิได้ทุ่มตลาดจึงไม่มีภาษีดังกล่าว
สำหรับแนวโน้มในปี 2545 นั้นคาดว่าราคาวัตถุดิบจะสูงขึ้นเนื่องจากพื้นที่ปลูกลดลง และปัญหาภัยแล้ง

ประเทศไทยได้มีการผลิตข้าวโพดหวานบรรจุกระป๋องเพิ่มขึ้นอย่างต่อเนื่องในช่วง 2-3 ปีที่ผ่านมา
แต่ในปี 2544 ผลผลิตได้รับความเสียหายเนื่องจากสภาพอากาศแปรปรวนในหลายพื้นที่การปลูก
บริษัทฯ สามารถใช้กำลังการผลิตเพียง 25% เนื่องจากขาดแคลนวัตถุดิบ สำหรับแนวโน้มในปี 2545
คาดว่าตลาดส่งออกยังคงมีความต้องการมาก และบริษัทฯ
มีแผนการส่งเสริมการปลูกข้าวโพดในหลายพื้นที่เพื่อลดความเสี่ยงที่เกิดจากสภาพอากาศ บริษัทฯ
ได้ประสพกับความสำเร็จในการส่งเสริมการปลูกข้าวโพดหวานในไตรมาส 1 ปี 2545

2. น้ำผลไม้

ตลาดน้ำผลไม้ในประเทศในปี 2544 ยังคงเติบโตอย่างต่อเนื่องในอัตราที่น่าพอใจ
โดยเฉพาะตลาดน้ำผลไม้ 100% เติบโตประมาณ 20% จากปีที่ผ่านมา ในส่วนบริษัทฯ มีการเติบโต
33% ซึ่งเป็นผลมาจากความสำเร็จของกลยุทธ์การโฆษณาที่ดึงดูดผู้บริโภคหนุ่มสาวทั่วประเทศ
และความสำเร็จของแผนธุรกิจที่ได้ทำร่วมกันโมเดอร์นเทรด บริษัทฯ
ได้ออกสินค้าใหม่ในช่วงครึ่งปีหลังคือน้ำส้มเขียวหวาน 100% ในเดือนพฤศจิกายน
สามารถทำยอดขายได้เป็นอันดับ 3 ของสินค้าน้ำผลไม้ 100% ของบริษัทฯ ในเวลาเพียง 3 เดือน
โดยไม่กระทบกับยอดขายของรสชาติอื่น บริษัทฯ มีส่วนแบ่งการตลาดประมาณ 28% เป็นอันดับ 2
ในตลาด และในเดือนเดียวกันบริษัทฯ ได้เปลี่ยนชื่อน้ำผลไม้ 25-40% เป็น “มาลี ทีน”
ซึ่งมีส่วนช่วยให้น้ำผลไม้เติบโตขึ้น ส่วนยอดขายส่งออกน้ำผลไม้เติบโตขึ้น 58%
จากการทำกิจกรรมการตลาดในตลาดส่งออกใหม่เช่น ปากีสถาน ฮ่องกง มาเลเซีย สิงคโปร์
เวียดนาม และกัมพูชา

ส่วนตลาดส่งออกน้ำสับปะรดเข้มข้น ความต้องการในตลาดโลกน้อยลง ทำให้ตลาดค่อนข้างทรงตัว
แต่ราคาขายส่งออกได้เริ่มปรับตัวสูงขึ้นตั้งแต่ปลายปีเนื่องจากราคาสับปะรดสูงขึ้นจากการขาดแคลนวัตถุดิบ

3. ชาพร้อมดื่ม

บริษัทฯ ได้ออกสินค้าใหม่ “มาลี ฟรุตที” ในเดือนสิงหาคม ปี 2544
ซึ่งตลาดชาพร้อมดื่มเป็นหนึ่งในกลุ่มเครื่องดื่มที่มีอัตราการเติบโตที่รวดเร็วที่สุด ประมาณ 25% ต่อปี
โดยมีมูลค่าตลาดรวมประมาณ 800 ล้านบาทในปี 2544 “มาลี ฟรุตที” มี 4 รสชาติคือ บูลเบอรี่
แอปเปิ้ล พีช และมะนาว ทำจากชาคุณภาพสูงและน้ำผลไม้เข้มข้น
ซึ่งแตกต่างจากสินค้าที่มีอยู่ในตลาด บริษัทฯ คาดว่าด้วยความแข็งแกร่งของตราสินค้าของมาลี
จะทำให้บริษัทฯ มีส่วนแบ่งการตลาด 8% ภายในสิ้นปี 2545 นี้

สรุปการเปลี่ยนแปลงที่สำคัญในปีที่ผ่านมาของการประกอบธุรกิจ, ผลิตภัณฑ์

-   เดือนสิงหาคม บริษัทฯ ได้บุกตลาดเครื่องดื่มชาผลไม้ โดยออกสินค้าใหม่ชื่อ “มาลี ฟรุตที”
    ชาผสมน้ำผลไม้แท้ มี 4 รสชาติคือชามะนาว ชาบลูเบอรี่ ชาแอปเปิ้ล และชาพีช

-   เดือนพฤศจิกายน บริษัทฯ ได้ออกน้ำผลไม้รสชาติใหม่ น้ำส้มเขียวหวาน 100% ในกล่องยูเอชที
    ซึ่งได้รับการตอบสนองอย่างดีจากผู้บริโภคทั้งในประเทศ และต่างประเทศ

-   เดือนพฤศจิกายน บริษัทฯ ได้ผ่านการตรวจสอบและรับรองระบบคุณภาพ HACCP จาก SGS
    Yarleys รวมทั้งโรงงานผลิตข้าวโพดหวานที่ จังหวัดนครพนม
    ได้ผ่านการตรวจสอบและรับรองระบบคุณภาพ GMP จาก SGS Yarleys

-   เดือนพฤศจิกายน บริษัท มาลีเอ็นเตอร์ไพรส์ จำกัด
    ได้ผ่านการตรวจสอบและรับรองระบบคุณภาพ ISO 9002 จาก SGS Yarleys